Diari Oficial de la Generalitat Valenciana


Sumari del DOGV 3762, del 01-06-2000 (2000/4159)

ORDRE d'11 de maig de 2000 de la Conselleria de Cultura, Educació i Ciència per la qual es convoquen ajudes per a la creació de guions de llargmetratges cinematogràfics per a l'any 2000.
------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3762

Data del DOGV
:   01-06-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/4159


Data del document
:   11-05-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * suport econòmic
    * ajuda pública
    * professió artística

ORDRE d'11 de maig de 2000 de la Conselleria de Cultura, Educació i Ciència per la qual es convoquen ajudes per a la creació de guions de llargmetratges cinematogràfics per a l'any 2000. [2000/X4159]
  
A fi d'ampliar les àrees d'actuació i suport al sector audiovisual valencià, la Conselleria de Cultura, Educació i Ciència, a través de l'Institut Valencià de Cinematografia Ricardo Muñoz Suay, considera necessari estimular l'escriptura de guions de llargmetratges cinematogràfics concedint ajudes econòmiques que incentiven esta activitat, i d'acord amb els articles 2 i 31.4 de la Llei Orgànica 5/1982, per la qual s'aprova l'Estatut d'Autonomia de la Comunitat Valenciana, i fent ús de les atribucions que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Convocar la concessió d'ajudes per a la creació de guions de llargmetratges cinematogràfics per a l'any 2000, i aprovar les bases de la convocatòria, que s'inclouen com a annex I d'esta ordre.
  
Segon
  
L'import de les ajudes que es concediran per a esta finalitat, la quantitat global màxima del qual serà de 5.000.000 PTA (30.050,61 euros), es pagarà a càrrec de la línia 405 del capítol IV dels pressupostos de l'Institut Valencià de Cinematografia Ricardo Muñoz Suay per a l'any 2000.
  
DISPOSICIONS FINALS
  
Primera
  
Es delega la concessió d'estes subvencions en la directora general de Promoció Cultural i Patrimoni Artístic, d'acord amb el que disposa l'article 68 de la Llei de Govern Valencià i l'article 47.3 del Text Refós de la Llei d'Hisenda Pública de la Generalitat Valenciana.
  
S'autoritza la directora general de Promoció Cultural i Patrimoni Artístic perquè dicte les resolucions que requerisquen l'aplicació i el desplegament del que disposa la present ordre.
  
Segona
  
La present ordre entrarà en vigor el mateix dia de la publicació en el Diari Oficial de la Generalitat Valenciana.
  
Tercera
  
D'acord amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via Administrativa, es podrà presentar potestativament recurs de reposició, o directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del conseller de Cultura, Educació i Ciència, en el termini d'un mes a comptar des de l'endemà de la publicació de la present ordre.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptat des de l'endemà de la publicació de la present ordre.
  
València, 11 de maig de 2000
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases per a l'adjudicació d'ajudes a la creació de guions de llargmetratges cinematogràfics per a l'any 2000.
  
1. Objecte
  
Estes ajudes tenen com a objecte donar suport a la realització de guions de llargmetratges.
  
2. Característiques
  
Es concediran un màxim de cinc ajudes d'1.000.000 PTA cada una (6.010,12 euros) a guionistes valencians que desitgen fer el treball de creació del guió d'un llargmetratge cinematogràfic.
  
3. Sol·licituds
  
3.1. El termini de presentació de sol·licituds serà d'un mes a partir de l'endemà de la publicació d'esta ordre en el Diari Oficial de la Generalitat Valenciana. Si l'últim dia del termini és inhàbil, dissabte o qualsevol altre que reglamentàriament siga declarat com a tal, es consideraria prorrogat fins al primer dia hàbil següent.
  
3.2. La sol·licitud, segons el model que figura en l'annex II, haurà d'acompanyar-se de quatre exemplars dels documents següents:
  
- Fotocòpia del NIF del sol·licitant.
  
- Currículum del sol·licitant.
  
- Memòria explicativa del projecte d'escriptura, amb una sinopsi argumental detallada.
  
- Mostra del treball per al qual se sol·licita l'ajuda, amb una extensió no inferior a l'equivalent aproximat de dos seqüències o al tractament de trenta fulls.
  
- Autorització del propietari dels drets, en el cas que el projecte es base en una obra literària o en qualsevol altre mitjà que en requerisca l'obtenció.
  
- Qualsevol altra dada o document relacionat amb el projecte objecte de la sol·licitud que els interessats consideren convenient aportar.
  
3.3. Tota la documentació requerida es presentarà amb la sol·licitud en el registre d'entrada de l'Institut Valencià de Cinematografia Ricardo Muñoz Suay, o bé s'enviarà per qualsevol dels procediments establits en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
3.4. Si la sol·licitud no conté les dades exigides o hi falta documentació complementària, es requerirà l'interessat perquè en el termini de deu dies corregisca els defectes, i en el cas que no ho faça es considerarà que ha desistit de la seua petició, després de dictar resolució, segons que disposa l'article 71.1 de la Llei 30/1992, modificada per la Llei 4/1999.
  
4. Avaluació dels projectes i resolució de les sol·licituds
  
4.1. Per a l'avaluació dels projectes presentats pels sol·licitants, es constituirà una comissió avaluadora, nomenada per la directora general de Promoció Cultural i Patrimoni Artístic, de la qual formaran part:
  
- President: la directora general de Promoció Cultural i Patrimoni Artístic o persona que delegue.
  
- Vicepresident: el director de l'Institut Valencià de Cinematografia Ricardo Muñoz Suay.
  
- Secretari: un funcionari nomenat per la directora general de Promoció Cultural i Patrimoni Artístic.
  
- Vocals: seran tres, dos membres nomenats per resolució de la directora general de Promoció Cultural i Patrimoni Artístic, i un a proposta d'EVA (Escriptors Valencians de l'Audiovisual).
  
4.2. Els criteris que es tindran en compte per a la valoració dels projectes presentats seran:
  
- Interés temàtic i argumental.
  
- Adequació dels nivells del llenguatge a l'estil de la narració.
  
- Domini dels recursos expressius.
  
- Utilització del valencià.
  
- Interés constatable per part de productores i distribuïdores en l'escriptura del guió objecte de la sol·licitud.
  
4.3. Una volta la comissió realitze la valoració dels projectes presentats, la directora general de Promoció Cultural i Patrimoni Artístic resoldrà la concessió de les ajudes i la seua quantia. Esta resolució haurà de ser dictada en el termini màxim de tres mesos a partir de la data d'acabament de presentació de sol·licituds. En el cas que el termini establit no s'haguera dictat resolució, la petició es consideraria desestimada.
  
4.4. Una vegada concedida la subvenció, l'interessat n'haurà de manifestar per escrit l'acceptació en un termini no superior a quinze dies naturals comptat a partir de la recepció de la notificació de concessió de l'ajuda (annex III). Si l'últim dia del termini és inhàbil, dissabte o qualsevol altre que reglamentàriament siga declarat com a tal, es consideraria prorrogat fins al primer dia hàbil següent.
  
Transcorregut este termini sense que s'haguera rebut l'acceptació expressa, el beneficiari perdria el dret a la subvenció concedida.
  
5. Obligacions dels beneficiaris
  
Seran obligacions dels beneficiaris:
  
5.1. Presentar la documentació acreditativa de trobar-se al corrent de les obligacions tributàries amb la Hisenda Pública i davant la Seguretat Social en la data de concessió de la subvenció, d'acord amb el que disposa l'Ordre de 30 de maig de 1996, de la Conselleria d'Economia i Hisenda (DOGV de 21.06.1996).
  
5.2. Presentar acabats els guions subvencionats fins al 28 de novembre de 2000, data límit en què s'hauran d'entregar al registre general de l'Institut Valencià de Cinematografia Ricardo Muñoz Suay quatre còpies del guió mecanografiades i enquadernades, les quals hauran de sotmetre's al vistiplau de la comissió avaluadora, que al seu dia va emetre informe favorable sobre el projecte.
  
5.3. Sotmetre's a les actuacions de control financer que corresponen a la Intervenció General en relació amb les ajudes concedides, i a les altres obligacions previstes en l'article 47 del Text Refós de la Llei d'Hisenda Pública Valenciana.
  
5.4. Fer constar, en el cas de la realització de la pel·lícula, el patrocini per a la realització del guió de l'Institut Valencià de Cinematografia Ricardo Muñoz Suay, segons el logotip que facilitarà l'Institut Valencià de Cinematografia Ricardo Muñoz Suay.
  
6. Justificació i pagament de les ajudes
  
La tramitació del pagament de les ajudes començarà amb l'acreditació prèvia per part del beneficiari del compliment de les obligacions establides en la base 5 d'este annex.
  
7. Incompatibilitats. Exclusions
  
L'ús d'estes ajudes és incompatible amb el simultani de qualsevol altra, siga d'entitat pública o privada, per al mateix treball; l'incompliment d'esta obligació per part del beneficiari donarà lloc al reintegrament de les quantitats percebudes i a l'exigència del dret de demora des del moment del pagament de la subvenció, d'acord amb el que disposa l'article 47.9.d del Text Refós de la Llei d'Hisenda Pública Valenciana. Qualsevol alteració unilateral per part del beneficiari de les condicions tingudes en compte per a la concessió de l'ajuda podrà donar lloc a la modificació, o a l'anul·lació si és procedent, de la resolució de la concessió.